ROZHODNUTIE KOMISIE
z 28. apríla 2006,
ktorým sa menia a dopĺňajú rozhodnutia 2005/710/ES, 2005/733/ES a 2005/758/ES, pokiaľ ide o predĺženie uplatňovania určitých ochranných opatrení v súvislosti s vysoko patogénnou vtáčou chrípkou v Rumunsku, Turecku a Chorvátsku
[oznámené pod číslom K(2006) 1710]
(Text s významom pre EHP)
(2006/321/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991, stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Vtáčia chrípka je infekčné vírusové ochorenie hydiny a vtákov, ktoré spôsobuje úmrtnosť a poruchy, ktoré môžu rýchlo nadobudnúť epizootické rozmery, a tým predstavovať vážne ohrozenie zdravia zvierat a verejnosti a výrazne znížiť ziskovosť v oblasti chovu hydiny. Existuje riziko, že pôvodca ochorenia by sa mohol preniesť do Spoločenstva prostredníctvom medzinárodného obchodu so živou hydinou, živými vtákmi okrem hydiny a určitých výrobkov z nich.
(2)
V dôsledku prepuknutia vtáčej chrípky spôsobenej vysoko patogénnym vírusovým kmeňom H5N1 začiatkom decembra 2003 v juhovýchodnej Ázii Komisia prijala niekoľko ochranných opatrení v súvislosti s vtáčou chrípkou. Tieto opatrenia zahŕňajú najmä rozhodnutie Komisie 2005/710/ES z 13. októbra 2005, pokiaľ ide o určité ochranné opatrenia v súvislosti s podozrením na vysoko patogénnu vtáčiu chrípku v Rumunsku (3), rozhodnutie Komisie 2005/733/ES z 19. októbra 2005, pokiaľ ide o určité ochranné opatrenia v súvislosti s podozrením na vysoko patogénnu vtáčiu chrípku v Turecku, ktorým sa zrušuje rozhodnutie 2005/705/ES (4) a rozhodnutie Komisie 2005/758/ES z 27. októbra 2005, ktoré sa týka určitých ochranných opatrení v súvislosti s podozrením na vysoko patogénnu vtáčiu chrípku v Chorvátsku a ktorým sa zrušuje rozhodnutie 2005/749/ES (5).
(3)
Od prijatia rozhodnutí 2005/710/ES, 2005/733/ES a 2005/758/ES boli niekoľkokrát počas dohľadu potvrdené nové prípady vtáčej chrípky v Rumunsku, Turecku a Chorvátsku. Uplatňovanie obmedzení v týchto rozhodnutiach, týkajúce sa týchto krajín, by sa preto malo predĺžiť na obdobie do 31. júla 2006.
(4)
Rozhodnutia 2005/710/ES, 2005/733/ES a 2005/758/ES by sa preto mali zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V článku 4 rozhodnutia 2005/710/ES sa dátum „30. apríla 2006“ nahrádza dátumom „31. júla 2006“.
Článok 2
V článku 6 rozhodnutia 2005/733/ES sa dátum „30. apríla 2006“ nahrádza dátumom „31. júla 2006“.
Článok 3
V článku 5 rozhodnutia 2005/758/ES sa dátum „30. apríla 2006“ nahrádza dátumom „31. júla 2006“.
Článok 4
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia uvedené opatrenia. Bezodkladne o tom informujú Komisiu.
Článok 5
Toto rozhodnutie je určené členským štátom.
V Bruseli 28. apríla 2006